#### KISKŐRÖS VÁROS POLGÁRMESTERE

#### ELŐTERJESZTÉS

(sürgősséggel a Képviselő-testület 2023. március 22-i ülésére)

## TÁRGY: LAKÁS BÉRBEADÁSA KÖKÉNY VIKTOR RÉSZÉRE

Kökény Viktor kérelmet nyújtott be Kiskőrös Város Polgármesterének címezve annak érdekében, hogy Kiskőrös Város Önkormányzata bérlakást biztosítson számára.

Kökény Viktor rendőr őrmester a Bács-Kiskun Vármegyei Rendőr-Főkapitányság Kiskőrösi Rendőrkapitányság helyi körzeti megbízottja.

A Kiskőrösi Rendőrkapitányság vezetője véleményében támogatja kérelmét.

Kökény Viktor azért kéri az Önkormányzat segítségét, mivel otthonában 2023. március 09. napján egy elektromos zárlat következtében tűz ütött ki a lakóépülethez tartozó kazánházhelyiségben, mely le is égett. A tűz és az oltási munkák következtében az ingatlan lakhatatlanná vált, a fűtőberendezés teljes egészében megsemmisült és az áramellátás is megszűnt. Az ingatlanban feleségével és 15 hónapos gyermekével élt együtt. Jelenleg lakhatásukat önállóan nem tudják megoldani, segítséget családtagjaik sem tudnak nyújtani.

Az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelet 6. § (1) bekezdése alapján a Képviselő-testület az önkormányzati bérlakást Kiskőrös város szakember-ellátottságának biztosítása és a pályakezdő szakemberek letelepítése érdekében Kiskőrös közigazgatási területén működő önkormányzati, állami és egyházi fenntartású intézmény vagy szervezet munkavállalója, valamint területi ellátási kötelezettség teljesítésére az Önkormányzattal kötött szerződés keretében egészségügyi feladatot ellátó háziorvos, házi gyermekorvos, fogorvos szakemberek részére – a polgármester javaslatára – pályázat kiírása nélkül adja bérbe.

Az sürgősséggel történő előterjesztés indoka, hogy Kökény Viktor kérelmét az előterjesztések kiküldését követően nyújtotta be.

A fentiekre tekintettel javasolom, hogy a Képviselő-testület a város szakember-ellátottságának biztosítása érdekében adja bérbe a Kiskőrös belterületi 2522/A/7 helyrajzi számon nyilvántartott, természetben Liget utca 5. II. emelet 7. ajtószám alatti 2 szoba, 1 konyha, 1 előszoba, 1 fürdőszoba, 1 WC, 1 éléskamra, 1 tároló helyiségekből álló 55 m2 alapterületű összkomfortos lakást Kökény Viktor részére 5 hónapos időtartamra, de legfeljebb a Kiskőrösi Rendőrkapitányságnál fennálló hivatásos szolgálati jogviszonyának időtartamára.

**Kiskőrös, 2023. március 17.**

 **Domonyi László s.k.,**

 **polgármester**

## HATÁROZAT-TERVEZET

A Képviselő-testület

1. egyetért azzal, hogy a város szakember ellátottságának biztosítása érdekében, valamint az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III. 27.) önkormányzati rendelet értelmében az Önkormányzat üzleti vagyonát képező, Kiskőrös belterületi 2522/A/7 helyrajzi számon nyilvántartott, természetben, Liget utca 5. szám II. emelet 7. ajtószám alatti 2 szoba, 1 konyha, 1 előszoba, 1 fürdőszoba, 1 WC, 1 éléskamra, 1 tároló helyiségekből álló összkomfortos, 55 m2  alapterületű lakást bérbe adja, Kökény Viktor 6200 Kiskőrös, Rákóczi Ferenc utca 133. szám alatti lakos részére 5 hónapos időtartamra, de legfeljebb a Kiskőrösi Rendőrkapitányságnál fennálló hivatásos szolgálati jogviszonyának időtartamára.
2. felhatalmazza a polgármestert a határozat-tervezet mellékletét képező lakásbérleti szerződés aláírására.

**Felelős:** polgármester

**Határidő:** azonnal